Droogte: Wat moet gebeur vir 'n nasionale rampverklaring? | Landbou
Droogte: Wat moet gebeur vir 'n nasionale rampverklaring?
Foto: Johan van der Merwe
Boere in die Vrystaat word aangemoedig om by hul plaaslike landbouvoorligtingbeamptes aansoek te doen om droogtehulp van die staat.
Vrystaat Landbou (VL) is vandeesweek ingelig dat die nodige vorms by dié beamptes beskikbaar is. Dit volg nadat die Vrystaatse departement van landbou gereageer het op 'n brief wat dr. Roy Jankielsohn, Vrystaatse DA-leier, tot die provinsiale owerheid gerig het om die provinsie tot 'n rampgebied te laat verklaar.
Dr. Jack Armour, bedryfsbestuurder van die VL, en mnr. Gerhard Kriel, uitvoerende hoof van die VL, het reeds op 14 September 2018 'n brief aan dr. Bennie Molokoane, Vrystaatse LUR vir landbou, en mnr. Markus Butler, direkteur van die Vrystaatse rampbestuurdersentrum, gestuur om bystand vir hulpbehoewende boere in veral die Wes-Vrystaat te versoek.
Armour sê die nodige vorms moet teen 15 Februarie by die voorligtingbeamptes ingehandig wees. Die toedrag van sake sal op 'n vergadering einde Februarie bespreek word.
Intussen gaan prosesse vir droogtehulp in die Noord-Kaap en Noordwes voort. Agri Noord-Kaap het onlangs aangedui dat talle munisipaliteite stappe gedoen het om tot rampgebiede verklaar te word.
Mnr. Naudé Pienaar, assistant-hoofbestuurder van Agri Noordwes, sê dié organisasie is besig met samesprekings met die departement van landbou in Noordwes en die provinsiale rampbestuursentrum.
Armour sê vir die afkondiging van 'n ramptoestand in 'n distrik, streek, provinsie of landwyd moet 'n bepaalde proses volgens wet gevolg word.
Eerstens moet 'n plaaslike munisipaliteit, gegrond op 'n opname binne die gebied, 'n ramptoestand afkondig. As die munisipaliteit nie geld vir droogtehulp of -projekte beskikbaar het nie, word die versoek na die distriksmunisipaliteit gestuur.
As die distriksmunisipaliteit nie die nodige hulp kan verleen nie, word die versoek na die provinsiale regering gestuur wat die provinsie tot 'n rampgebied kan verklaar. As die provinsie droogtehulp benodig, kan 'n versoek tot die Departement van Samewerkende Regering en Tradisionele Sake gerig word.
Wetgewing bepaal ook dat as twee of meer provinsies tot rampgebiede verklaar is, moet die land tot rampgebied verklaar word.
Armour sê mnr. Zweli Mkhize, Minister van Samewerkende Regering en Tradisionele Sake, is by magte om 'n gebied tot rampgebied te verklaar, soos wanneer 'n tornado 'n gebied tref en groot verwoesting saai.
Boere wat nog inligting oor die droogtehulpvorms in die Vrystaat benodig, kan die VL by tel. 051 4444 609 kontak.